**Høringssvar budget 2025**

**fra pædagogernes tillidsrepræsentanter og BUPL Østjylland**

Til Byrådet

**Hold fokus på STÆRKE FÆLLESSKABER FOR ALLE BØRN, INKLUSION OG MINIMUMSNORMERINGER**

Familie-, børne- og læringspolitikken er en hjørnesten i Syddjurs Kommunes ”Vision og Udviklingsstrategi – Sammen om det gode liv”. Den skal have gode ben at gå på.

Pædagogerne ser derfor med bekymring på flere af de forslag som er fremlagt til budget 2025.

Generelt vil det blive sværere at lykkes med både kvaliteten og det vigtige inklusionsarbejde, som vi dagligt udfører i daginstitutioner, skole- og fritidsinstitutioner.

**11-R-1 Lavere tilskud til pædagogstuderende**

Betyder udhuling af basisbudgettet i institutionen – og påvirker grænsen omkring minimumsnormeringer.

**11-R-2 Reduktion af Specialpædagogisk Team**

Reduktionen svækker det i forvejen pressede pædagogiske arbejde med inklusion i daginstitutionerne - og påvirker også grænsen omkring minimumsnormeringer.

Også her nævne at en reduktion i PPR er en yderligere svækkelse af vores inklusionsarbejde.

At lykkes med inklusion forudsætter at vi har den nødvendige faglig ekspertise, de rette kompetencer og tilstrækkelige ressourcer til vores rådighed.

**11-R-4 Reduktion i andelen af uddannet personale**

Forslaget er et alvorligt indgreb i den pædagogiske kvalitet i vores daginstitutioner. Allerede nu kan det være svært at sikre 2 uddannede pædagoger til en børnegruppe på 18 børn.

Ikke tilstrækkelige faglige kompetencer presser både kvalitet i opgaveløsningen, inklusionsarbejdet og arbejdsmiljø. En række nationale undersøgelser og forskning dokumenterer dette.

Forslaget påvirker også grænsen omkring minimumsnormeringer.

**11-R-5 Dagtilbud til børn – modulordning**

Det er et meget usikkert forslag fordi det er forbundet med en række uvisheder. I erfaringer fra andre kommuner har ledere bl.a. peget på at modulordninger har negative konsekvenser for planlægning og kontinuitet i det pædagogiske arbejde – men at det også har betydning for legerelationer og dermed børnenes sociale liv i daginstitutionen.

Pædagogerne i Syddjurs udtaler stor bekymring omkring administrationen af en sådan ordning – hvem skal kontrollere mødetider, kontakte forældre og drifte det ansvar der følger med en modulordning.

Spørgsmålene er mange og en række ting ud over økonomien bør belyses langt stærkere, hvis man vælger at gå modulretningen i Syddjurs Kommune.

**11-R-6 Lavere tilskud til pædagogstuderende i SFO/skole**

Konsekvensen er en udhuling af basisbudgettet i SFO/skole – igen en nedskæring.

**11-R-8 Justeringer indenfor folkeskoleområdet**

Reelt er der tale om 3 mio. som reduceres i tildeling til skolerne. Det vil uden tvivl få negativ betydning for den øgede inklusion som pædagoger og lærere arbejder hårdt for at lykkes med.

Øget inklusion forudsætter stadig kompetenceudvikling, to-voksenordninger og holddeling – og det vil blive sat under pres. Særligt kompetenceudvikling har været reduceret de senere år og det er uholdbart pga. den særlige viden og ekspertise som påkræves når man skal lykkes i sit arbejde med alle børn.

**11-R-9 Reduktion i understøttende forløb, som foretages af** **Pindstrupskolen**

Forslaget er stik modsat det behov for specialpædagogiske kompetencer som distriktsskolerne i den grad har brug for med henblik på at kunne løse inklusionsopgaven lokalt.

Det bør i denne sammenhæng nævnes at skoleområdet i forvejen kalder på øget kompetenceudvikling og ressourcer for at kunne lykkes med den nuværende inklusionsopgave.

**11-R-10 / 11-R-11 / 11-R-12 Reduktioner i Ungdomsskolen og udvidet betaling i ungdomsklub**

Kort og godt – historisk må man sige at Ungdomsskolens med dens mange aktiviteter, nyskabelser gennem årene og som arena for stærke børnefællesskaber – er en del af Syddjurs Kommunes DNA.

Og i en nutid med stadig flere børn og unge i trivselskrise, ensomhed og psykisk sårbarhed – er der vel mere end nogensinde brug for fuld kraft på vores Ungdomsskole i Syddjurs Kommune.

En nedlæggelse af eks. skoleastronauterne er stik modsat den ønskede politiske udvikling i kommunen. Hvorfor nedlægge et tilbud som udgiver omkring 200 spændende forløb om året til vores større børn og unge – og som i den grad binder skole og lokalsamfund sammen. Og det foregår i samarbejde med folkeskolerne og hvor man i meget høj grad appellerer til de unge på andre og nye måder.

Og så kan man kun sætte spørgsmålstegn ved om det går an at øge forældrebetalingen til det 3-dobbelte for at ungerne kan gå i ungdomsklub. Vil vi styrke stærke og meningsfulde fællesskaber for vores større børn og unge – ja, så må det være ganske andre retninger man skal tænke ind i.

**Vi håber med vores indlæg at have skærpet jeres kritiske sans yderligere – vel vidende at det som altid er en vanskelig opgave at få enderne til at nå sammen i budgetlægningen af hele vores kommunale virksomhed.**

Venlig hilsen

Kim Ager, FTR og Jesper Kragh, BUPL Østjylland, 10. september 2024